CELEX: 32022R0203
Language: lt
Date: 2022-02-14 00:00:00
Title: Komisijos įgyvendinimo reglamentas (ES) 2022/203 2022 m. vasario 14 d. kuriuo dėl valdymo sistemų ir pranešimų apie įvykius sistemų, kurias turi sukurti kompetentingos institucijos, iš dalies keičiamas Reglamentas (ES) Nr. 748/2012 ir ištaisomos Reglamento (ES) Nr. 748/2012 nuostatos dėl tinkamumo skraidyti patikros pažymėjimų išdavimo

2022 2 15   
               
               
                  LT
               
               
                  Europos Sąjungos oficialusis leidinys
               
               
                  L 33/46
               
            
         KOMISIJOS ĮGYVENDINIMO REGLAMENTAS (ES) 2022/203
         2022 m. vasario 14 d.
         kuriuo dėl valdymo sistemų ir pranešimų apie įvykius sistemų, kurias turi sukurti kompetentingos institucijos, iš dalies keičiamas Reglamentas (ES) Nr. 748/2012 ir ištaisomos Reglamento (ES) Nr. 748/2012 nuostatos dėl tinkamumo skraidyti patikros pažymėjimų išdavimo
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2018 m. liepos 4 d. Europos Parlamento ir Tarybos reglamentą (ES) 2018/1139 dėl bendrųjų civilinės aviacijos taisyklių, ir kuriuo įsteigiama Europos Sąjungos aviacijos saugos agentūra, iš dalies keičiami Europos Parlamento ir Tarybos reglamentai (EB) Nr. 2111/2005, (EB) Nr. 1008/2008, (ES) Nr. 996/2010, (ES) Nr. 376/2014 ir direktyvos 2014/30/ES ir 2014/53/ES bei panaikinami Europos Parlamento ir Tarybos reglamentai (EB) Nr. 552/2004 ir (EB) Nr. 216/2008 bei Tarybos reglamentas (EEB) Nr. 3922/91 (1), ypač į jo 62 straipsnio 14 ir 15 dalis,
         kadangi:
         
                     (1)
                  
                  
                     Komisijos reglamentu (ES) Nr. 748/2012 (2) nustatyti bendrieji techniniai civilinių orlaivių, taip pat juose įmontuojamų variklių, oro sraigtų ir dalių projektavimo ir gamybos reikalavimai;
                  
               
                     (2)
                  
                  
                     kaip numatyta Reglamento (ES) 2018/1139 II priedo 3.1 punkto b papunktyje, civilinius orlaivius ir juose įmontuotinus variklius, oro sraigtus ir dalis projektuojančios ir gaminančios organizacijos turi įdiegti ir taikyti prie vykdomos veiklos rūšies ir organizacijos dydžio pritaikytą valdymo sistemą, kuria užtikrinamas tame priede nustatytų esminių reikalavimų laikymasis, taip pat valdyti saugos riziką ir stengtis nuolat tobulinti tą sistemą;
                  
               
                     (3)
                  
                  
                     pagal 1944 m. gruodžio 7 d. Čikagoje pasirašytos Tarptautinės civilinės aviacijos konvencijos (toliau – Čikagos konvencija) 19 priedą kompetentingos institucijos turi reikalauti, kad patvirtintos projektavimo ir gamybinės organizacijos įdiegtų saugos valdymo sistemą;
                  
               
                     (4)
                  
                  
                     todėl visos patvirtintos projektavimo ir gamybinės organizacijos, kurioms taikomas Reglamento (ES) Nr. 748/2012 I priedas, turėtų įdiegti valdymo sistemą ir taip užtikrinti atitiktį Čikagos konvencijos 19 priede nustatytiems Tarptautinės civilinės aviacijos organizacijos (ICAO) tarptautiniams standartams ir rekomenduojamai praktikai;
                  
               
                     (5)
                  
                  
                     visos patvirtintos projektavimo ir gamybinės organizacijos turi sukurti pranešimų apie įvykius sistemą. Todėl Reglamento (ES) Nr. 748/2012 I priedo nuostatos turėtų būti iš dalies pakeistos, siekiant užtikrinti, kad pranešimo apie įvykius sistema būtų sukurta kaip organizacijos valdymo sistemos dalis ir kad reikalavimai būtų suderinti su Europos Parlamento ir Tarybos reglamente (ES) Nr. 376/2014 (3) nustatytais reikalavimais;
                  
               
                     (6)
                  
                  
                     deramos trukmės pereinamasis laikotarpis turėtų padėti projektavimo ir gamybinėms organizacijoms užtikrinti atitiktį šiuo reglamentu nustatytoms naujoms taisyklėms ir procedūroms;
                  
               
                     (7)
                  
                  
                     todėl Reglamentas (ES) Nr. 748/2012 turėtų būti iš dalies pakeistas;
                  
               
                     (8)
                  
                  
                     Komisijos deleguotuoju reglamentu (ES) 2021/699 (4) 21.B.325 dalies c punktas pakeistas siekiant nustatyti, kokiais atvejais registravimo valstybės narės kompetentinga institucija, be 21.B.325 dalies a ir b punktuose nurodyto tinkamumo skraidyti pažymėjimo, taip pat turėtų išduoti tinkamumo skraidyti patikros pažymėjimą, atsižvelgdama į tai, ar atitinkamam orlaiviui buvo taikytina Komisijos reglamento (ES) Nr. 1321/2014 (5) M arba ML dalis. Tačiau priimtame tekste nebuvo tinkamai aptartas naujų orlaivių atvejis. Todėl Reglamentas (ES) Nr. 748/2012 turėtų būti ištaisytas;
                  
               
                     (9)
                  
                  
                     šiame reglamente nustatytos priemonės atitinka Europos Sąjungos aviacijos saugos agentūros nuomonę Nr. 04/2020 (6), pateiktą pagal Reglamento (ES) 2018/1139 76 straipsnio 1 dalį,
                  
               
                     (10)
                  
                  
                     šiame reglamente nustatytos priemonės atitinka pagal Reglamento (ES) 2018/1139 127 straipsnio 1 dalį įsteigto komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Reglamentas (ES) Nr. 748/2012 iš dalies keičiamas taip:
            
                        1)
                     
                     
                        9 straipsnis papildomas šiomis dalimis:
                        
                           „5.   Nukrypstant nuo I priedo (21 dalies) 21.B.225 dalies d punkto 1 ir 2 papunkčių, pagal I priedą (21 dalį) išduotą galiojantį patvirtinimo pažymėjimą turinti gamybinė organizacija visus pažeidimus, susijusius su I priedo reikalavimų, nustatytų Komisijos įgyvendinimo reglamentu (ES) 2022/203 (*1) nesilaikymu, gali ištaisyti iki 2025 m. kovo 7 d.
                           Jei po 2025 m. kovo 7 d. organizacija šių pažeidimų nėra ištaisiusi, patvirtinimo pažymėjimas visiškai ar iš dalies atšaukiamas, apribojamas arba sustabdomas jo galiojimas.
                        
                        
                           6.   Nukrypstant nuo I priedo (21 dalies) 21.B.125 dalies d punkto 1 ir 2 papunkčių, organizacija, gaminanti gaminius, dalis ar prietaisus be patvirtinimo pažymėjimo ir turinti galiojantį atskirąjį leidimą, išduotą pagal I priedą (21 dalį), visus pažeidimus, susijusius su I priedo reikalavimų, nustatytų Įgyvendinimo reglamentu (ES) 2022/203 nesilaikymu, gali ištaisyti iki 2025 m. kovo 7 d.
                           Jei po 2025 m. kovo 7 d. organizacija šių pažeidimų nėra ištaisiusi, atskirasis leidimas visiškai ar iš dalies atšaukiamas, apribojamas arba sustabdomas jo galiojimas.
                        
                        
                           (*1)  2022 m. vasario 14 d. Komisijos įgyvendinimo reglamentas (ES) 2022/203, kuriuo dėl valdymo sistemų ir pranešimų apie įvykius sistemų, kurias turi sukurti kompetentingos institucijos, iš dalies keičiamas Reglamentas (ES) Nr. 748/2012 ir ištaisomos Reglamento (ES) Nr. 748/2012 nuostatos dėl tinkamumo skraidyti patikros pažymėjimų išdavimo (OL L 33, 2022 2 15, p. 46.“;"
                        
                     
                  
                        2)
                     
                     
                        I priedas iš dalies keičiamas pagal šio reglamento I priedą.
                     
                  
         
            2 straipsnis
            Reglamento (ES) Nr. 748/2012 I priedas ištaisomas pagal šio reglamento II priedą.
         
         
            3 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2023 m. kovo 7 d., išskyrus 2 straipsnį, kuris taikomas nuo 2022 m. kovo 7 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2022 m. vasario 14 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 212, 2018 8 22, p. 1.
         
            (2)  2012 m. rugpjūčio 3 d. Komisijos reglamentas (ES) Nr. 748/2012, kuriuo nustatomos orlaivio tinkamumo skraidyti sertifikavimo, orlaivio ir susijusių gaminių, dalių bei prietaisų aplinkosauginio sertifikavimo, taip pat projektavimo ir gamybinių organizacijų sertifikavimo įgyvendinimo taisyklės (OL L 224, 2012 8 21, p. 1).
         
            (3)  2014 m. balandžio 3 d. Europos Parlamento ir Tarybos reglamentas (ES) Nr. 376/2014 dėl pranešimo apie civilinės aviacijos įvykius, jų analizės ir tolesnės veiklos, kuriuo iš dalies keičiamas Europos Parlamento ir Tarybos reglamentas (ES) Nr. 996/2010 ir panaikinama Europos Parlamento ir Tarybos direktyva 2003/42/EB ir Komisijos reglamentai (EB) Nr. 1321/2007 ir (EB) Nr. 1330/2007 (OL L 122, 2014 4 24, p. 18).
         
            (4)  2020 m. gruodžio 21 d. Komisijos deleguotasis reglamentas (ES) 2021/699, kuriuo dėl nepertraukiamojo tinkamumo skraidyti nurodymų, dalių, naudotinų atliekant techninę priežiūrą, gamybos ir atsižvelgimo į tai, kad orlaiviai sensta, sertifikuojant iš dalies keičiamas ir ištaisomas Reglamentas (ES) Nr. 748/2012 (OL L 145, 2021 4 28, p. 1).
         
            (5)  2014 m. lapkričio 26 d. Komisijos Reglamentas (ES) Nr. 1321/2014 dėl orlaivių nepertraukiamojo tinkamumo skraidyti ir aviacijos produktų, dalių bei prietaisų tinkamumo naudoti ir šias užduotis atliekančių organizacijų bei darbuotojų patvirtinimo (OL L 362, 2014 12 17, p. 1).
         
            (6)  https://www.easa.europa.eu/document-library/opinions
      
      
         
            I PRIEDAS
            Reglamento (ES) Nr. 748/2012 I priedo 21 dalis iš dalies keičiama taip:
            
                        1)
                     
                     
                        21.1 dalis pakeičiama taip:
                        „21.1.   Kompetentinga institucija
                        
                        Taikant šį priedą, kompetentinga institucija – tai:
                        
                                    a)
                                 
                                 
                                    A skirsnio A poskyryje:
                                    
                                                1.
                                             
                                             
                                                projektavimo organizacijų – Agentūra;
                                             
                                          
                                                2.
                                             
                                             
                                                gamybinių organizacijų, kurių pagrindinė verslo vieta yra teritorijoje, už kurią valstybė narė atsako pagal 1944 m. gruodžio 7 d. Čikagoje pasirašytą Tarptautinės civilinės aviacijos konvenciją (toliau – Čikagos konvencija), – tos valstybės narės ar kitos valstybės narės pagal Reglamento (ES) 2018/1139 64 straipsnį paskirta institucija arba Agentūra, jei atsakomybė perskirta Agentūrai pagal Reglamento (ES) 2018/1139 64 arba 65 straipsnius;
                                             
                                          
                                                3.
                                             
                                             
                                                gamybinių organizacijų, kurių pagrindinė verslo vieta yra ne teritorijoje, už kurią pagal Čikagos konvenciją atsako valstybė narė, – Agentūra;
                                             
                                          
                              
                                    b)
                                 
                                 
                                    A skirsnio B, D, E, J, K, M, O ir Q poskyriuose – Agentūra;
                                 
                              
                                    c)
                                 
                                 
                                    A skirsnio F ir G poskyriuose:
                                    
                                                1.
                                             
                                             
                                                fizinių arba juridinių asmenų, kurių pagrindinė verslo vieta yra teritorijoje, už kurią valstybė narė atsako pagal Čikagos konvenciją, – tos valstybės narės ar kitos valstybės narės pagal Reglamento (ES) 2018/1139 64 straipsnį paskirta institucija arba Agentūra, jei atsakomybė perskirta Agentūrai pagal Reglamento (ES) 2018/1139 64 straipsnį arba, kiek tai susiję su G poskyriu, 65 straipsnį;
                                             
                                          
                                                2.
                                             
                                             
                                                fizinių arba juridinių asmenų, kurių pagrindinė verslo vieta yra ne teritorijoje, už kurią pagal Čikagos konvenciją atsako valstybė narė, – Agentūra;
                                             
                                          
                              
                                    d)
                                 
                                 
                                    A skirsnio H ir I poskyriuose – valstybės narės, kurioje orlaivis užregistruotas arba bus užregistruotas, paskirta institucija:
                                 
                              
                                    e)
                                 
                                 
                                    A skirsnio P poskyryje:
                                    
                                                1.
                                             
                                             
                                                valstybėje narėje registruotų orlaivių – registravimo valstybės narės paskirta institucija;
                                             
                                          
                                                2.
                                             
                                             
                                                neregistruotų orlaivių – atpažinties ženklus nurodžiusios valstybės narės paskirta institucija;
                                             
                                          
                                                3.
                                             
                                             
                                                jei tvirtinamos skrydžio sąlygos, susijusios su projekto sauga, – Agentūra.“;
                                             
                                          
                              
                  
                        2)
                     
                     
                        įrašoma 21.2 dalis:
                        „21.2.   Taikymo sritis
                        
                        Šio priedo A skirsnyje išdėstomos nuostatos, kuriose nustatytos pagal šį priedą išduotą arba išduotiną bet kokį pažymėjimą pageidaujančių gauti pareiškėjų arba tų pažymėjimų turėtojų teisės ir įsipareigojimai.
                        Šio priedo B skirsnyje nustatomos sertifikavimo, priežiūros ir vykdymo užtikrinimo užduočių vykdymo sąlygos, taip pat administracinės ir valdymo sistemos reikalavimai, kurių turi laikytis kompetentinga institucija, atsakinga už šio priedo A skirsnio įgyvendinimą.“;
                     
                  
                        3)
                     
                     
                        21.B.5 dalis išbraukiama;
                     
                  
                        4)
                     
                     
                        įrašomos 21.B.10 ir 21.B.15 dalys:
                        „21.B.10   Priežiūros dokumentai
                        
                        Kompetentinga institucija atitinkamiems darbuotojams pateikia visus teisės aktus, standartus, taisykles, technines publikacijas ir susijusius dokumentus, siekdama jiems sudaryti sąlygas vykdyti jiems paskirtas užduotis ir pareigas.
                        21.B.15   Agentūros informavimas
                        
                        
                                    a)
                                 
                                 
                                    Valstybės narės kompetentinga institucija Agentūrai praneša apie visas įgyvendinant Reglamentą (ES) 2018/1139 ir susijusius deleguotuosius ir įgyvendinimo aktus kilusias svarbias problemas per 30 dienų nuo tada, kai kompetentinga institucija sužino apie problemą.
                                 
                              
                                    b)
                                 
                                 
                                    Nedarant poveikio Europos Parlamento ir Tarybos reglamentui (ES) Nr. 376/2014 ir jo deleguotiesiems bei įgyvendinimo aktams, valstybės narės kompetentinga institucija kuo greičiau pateikia Agentūrai visą saugai svarbią informaciją, gautą iš pranešimų apie įvykius, saugomų nacionalinėje duomenų bazėje pagal Reglamento (ES) Nr. 376/2014 6 straipsnio 6 dalį.“;
                                 
                              
                  
                        5)
                     
                     
                        21.B.20 dalis pakeičiama taip:
                        „21.B.20   Neatidėliotinas reagavimas į saugos problemą
                        
                        
                                    a)
                                 
                                 
                                    Nepažeisdama Europos Parlamento ir Tarybos reglamento (ES) Nr. 376/2014 ir jo deleguotųjų bei įgyvendinimo aktų, kompetentinga institucija įdiegia sistemą, kurią taikydama galėtų tinkamai rinkti, analizuoti ir skleisti su sauga susijusią informaciją.
                                 
                              
                                    b)
                                 
                                 
                                    Agentūra įdiegia sistemą, kurią taikydama galėtų tinkamai analizuoti visą gautą svarbią su sauga susijusią informaciją ir nedelsdama pateikti atitinkamoms valstybių narių institucijoms ir Komisijai visą informaciją, įskaitant rekomendacijas arba informaciją apie taisomuosius veiksmus, kurių joms būtina imtis, kad būtų laiku sureaguota į saugos problemą, susijusią su gaminiais, dalimis, prietaisais, asmenimis arba organizacijomis, kuriems taikomas Reglamentas (ES) 2018/1139 ir jo deleguotieji bei įgyvendinimo aktai.
                                 
                              
                                    c)
                                 
                                 
                                    Gavusi a ir b punktuose nurodytą informaciją, kompetentinga institucija imasi tinkamų saugos problemos sprendimo priemonių.
                                 
                              
                                    d)
                                 
                                 
                                    Apie priemones, kurių imamasi pagal c punktą, kompetentinga institucija nedelsdama praneša visiems asmenims arba organizacijoms, kurie jas turi taikyti laikydamiesi Reglamento (ES) 2018/1139 ir jo deleguotųjų bei įgyvendinimo aktų. Valstybės narės kompetentinga institucija apie šias priemones taip pat praneša Agentūrai ir, jei reikia imtis bendrų veiksmų, kitoms susijusioms valstybėms narėms.“;
                                 
                              
                  
                        6)
                     
                     
                        21.B.25 dalis pakeičiama taip:
                        „21.B.25   Valdymo sistema
                        
                        
                                    a)
                                 
                                 
                                    Kompetentinga institucija sukuria ir taiko valdymo sistemą, kurią sudaro šie būtiniausi elementai:
                                    
                                                1.
                                             
                                             
                                                dokumentais pagrįsta politika ir procedūros, kuriomis apibūdinama jos organizacija, priemonės ir metodai, kuriais užtikrinama atitiktis Reglamentui (ES) 2018/1139 ir jo deleguotiesiems bei įgyvendinimo aktams. Procedūrų dokumentai atnaujinami ir jais remiamasi kaip pagrindiniais tos kompetentingos institucijos darbo dokumentais vykdant visas jos susijusias užduotis;
                                             
                                          
                                                2.
                                             
                                             
                                                pakankamas skaičius darbuotojų jos užduotims ir pareigoms vykdyti. Siekiant užtikrinti, kad visos užduotys būtų tinkamai įvykdytos, turi būti įdiegta apsirūpinimo darbuotojais planavimo sistema;
                                             
                                          
                                                3.
                                             
                                             
                                                darbuotojai, turintys kvalifikaciją, reikalingą jiems paskirtoms užduotims atlikti, ir reikiamų žinių bei patirties, taip pat baigę pradinį ir kartotinį mokymą kompetencijai nuolat užtikrinti;
                                             
                                          
                                                4.
                                             
                                             
                                                tinkamos darbuotojams skirtos patalpos ir biurai paskirtoms užduotims atlikti;
                                             
                                          
                                                5.
                                             
                                             
                                                valdymo sistemos atitikties susijusiems reikalavimams ir procedūrų tinkamumo stebėjimo funkcija, įskaitant vidaus audito ir saugos rizikos valdymo procedūrų nustatymą. Atitikties stebėjimas turi apimti vyresniųjų kompetentingos institucijos vadovų informavimo apie faktus, nustatytus atliekant auditą, sistemą, kad būtų užtikrintas reikiamų taisomųjų veiksmų įgyvendinimas;
                                             
                                          
                                                6.
                                             
                                             
                                                asmuo arba asmenų grupė, kuris (-i) už atitikties stebėjimo funkciją yra atsakingas (-a) vyresniesiems kompetentingos institucijos vadovams.
                                             
                                          
                              
                                    b)
                                 
                                 
                                    Kompetentinga institucija kiekvienoje veiklos srityje, įskaitant valdymo sistemą, paskiria vieną arba kelis visapusiškai už atitinkamos (-ų) užduoties (-čių) valdymą atsakingus asmenis.
                                 
                              
                                    c)
                                 
                                 
                                    Kompetentinga institucija nustato keitimosi visa būtina informacija su kitomis susijusiomis kompetentingomis institucijomis (tos pačios valstybės narės ar kitų valstybių narių) ir tarpusavio pagalbos procedūras; tai, be kita, ko yra informacija apie:
                                    
                                                1.
                                             
                                             
                                                visus nustatytus pažeidimus ir tolesnius veiksmus, kurių imamasi dėl asmenų ir organizacijų, vykdančių veiklą valstybės narės teritorijoje, bet sertifikuotų kitos valstybės narės kompetentingos institucijos arba Agentūros, priežiūros;
                                             
                                          
                                                2.
                                             
                                             
                                                informacija, gauta iš privalomų ir savanoriškų pranešimų apie įvykius, kaip reikalaujama 21.A.3A dalyje.
                                             
                                          
                              
                                    d)
                                 
                                 
                                    Standartizavimo tikslu Agentūrai pateikiamos su valstybės narės kompetentingos institucijos valdymo sistema susijusių procedūrų ir jų pakeitimų dokumentų kopijos.“;
                                 
                              
                  
                        7)
                     
                     
                        21.B.30 dalis pakeičiama taip:
                        „21.B.30   Užduočių paskyrimas kompetentingiems subjektams
                        
                        
                                    a)
                                 
                                 
                                    Kompetentinga institucija gali paskirti užduotis, susijusias su pradiniu sertifikavimu arba nuolatine gaminių ir dalių, taip pat fizinių ar juridinių asmenų, kuriems taikomas Reglamentas (ES) 2018/1139 ir jo deleguotieji bei įgyvendinimo aktai, priežiūra, kompetentingiems subjektams. Skirdama užduotis kompetentinga institucija užtikrina, kad:
                                    
                                                1.
                                             
                                             
                                                būtų įdiegta sistema, kurią taikant būtų galima iš pradžių ir nuolat vertinti, ar kompetentingas subjektas atitinka Reglamento (ES) 2018/1139 VI priedą. Ta sistema ir vertinimo rezultatai turi būti pagrįsti dokumentais;
                                             
                                          
                                                2.
                                             
                                             
                                                su kompetentingu subjektu būtų sudarytas raštiškas ir abiejų šalių atitinkamu valdymo lygmeniu patvirtintas susitarimas, kuriame būtų nurodyta:
                                                
                                                            i)
                                                         
                                                         
                                                            kokias užduotis reikia atlikti;
                                                         
                                                      
                                                            ii)
                                                         
                                                         
                                                            kokius pareiškimus, ataskaitas ir įrašus reikia pateikti;
                                                         
                                                      
                                                            iii)
                                                         
                                                         
                                                            kokių techninių sąlygų reikia laikytis atliekant šias užduotis;
                                                         
                                                      
                                                            iv)
                                                         
                                                         
                                                            ką apima atitinkamas atsakomybės draudimas;
                                                         
                                                      
                                                            v)
                                                         
                                                         
                                                            kaip saugoma informacija, gauta atliekant šias užduotis.
                                                         
                                                      
                                          
                              
                                    b)
                                 
                                 
                                    Kompetentinga institucija užtikrina, kad pagal 21.B.25 dalies a punkto 5 papunktį nustatyta vidaus audito ir saugos rizikos valdymo procedūra apimtų visas sertifikavimo ir nuolatinės priežiūros užduotis, kurias kompetentingas subjektas atlieka jos vardu.“;
                                 
                              
                  
                        8)
                     
                     
                        21.B.35 dalis pakeičiama taip:
                        „21.B.35   Valdymo sistemos pakeitimai
                        
                        
                                    a)
                                 
                                 
                                    Kompetentinga institucija įdiegia sistemą, kurią taikydama ji gali nustatyti pokyčius, turinčius įtakos jos gebėjimui atlikti savo užduotis ir vykdyti savo pareigas, nurodytas Reglamente (ES) 2018/1139 ir jo deleguotuosiuose bei įgyvendinimo aktuose. Ta sistema turi sudaryti sąlygas kompetentingai institucijai imtis reikiamų veiksmų, kad būtų užtikrintas ilgalaikis jos valdymo sistemos tinkamumas ir veiksmingumas.
                                 
                              
                                    b)
                                 
                                 
                                    Kompetentinga institucija laiku atnaujina savo valdymo sistemą, kad ji atitiktų visus Reglamento (ES) 2018/1139 ir jo deleguotųjų bei įgyvendinimo aktų pakeitimus ir taip būtų užtikrintas veiksmingas jos įgyvendinimas.
                                 
                              
                                    c)
                                 
                                 
                                    Valstybės narės kompetentinga institucija praneša Agentūrai apie pakeitimus, turinčius įtakos jos gebėjimui atlikti savo užduotis ir vykdyti savo pareigas, nurodytas Reglamente (ES) 2018/1139 ir jo deleguotuosiuose bei įgyvendinimo aktuose.“;
                                 
                              
                  
                        9)
                     
                     
                        21.B.40 dalis išbraukiama;
                     
                  
                        10)
                     
                     
                        21.B.45 dalis išbraukiama;
                     
                  
                        11)
                     
                     
                        21.B.55 dalis pakeičiama taip:
                        „21.B.55   Įrašų tvarkymas
                        
                        
                                    a)
                                 
                                 
                                    Kompetentinga institucija sukuria įrašų tvarkymo sistemą, kuri suteikia galimybę saugoti, naudoti ir patikimai atsekti:
                                    
                                                1.
                                             
                                             
                                                valdymo sistemos politikos ir procedūrų dokumentus;
                                             
                                          
                                                2.
                                             
                                             
                                                jos darbuotojų mokymą, kvalifikaciją ir įgaliojimus;
                                             
                                          
                                                3.
                                             
                                             
                                                užduočių, apimančių pagal 21.B.30 dalį reikalaujamus elementus, skyrimo dokumentus ir išsamius duomenis apie paskirtas užduotis;
                                             
                                          
                                                4.
                                             
                                             
                                                sertifikavimo procesų ir nuolatinės sertifikuotų organizacijų priežiūros dokumentus, įskaitant:
                                                
                                                            i)
                                                         
                                                         
                                                            paraišką išduoti pažymėjimą, patvirtinimą, leidimą ir atskirąjį leidimą;
                                                         
                                                      
                                                            ii)
                                                         
                                                         
                                                            kompetentingos institucijos nuolatinės priežiūros programą, taip pat visus vertinimo, audito ir patikrinimų įrašus;
                                                         
                                                      
                                                            iii)
                                                         
                                                         
                                                            išduotus pažymėjimus, patvirtinimus, leidimus ir atskiruosius leidimus, įskaitant visus jų pakeitimus;
                                                         
                                                      
                                                            iv)
                                                         
                                                         
                                                            priežiūros programos, kurioje nurodytos numatyto atlikti ir atlikto audito datos, kopiją;
                                                         
                                                      
                                                            v)
                                                         
                                                         
                                                            visos oficialios korespondencijos kopijas;
                                                         
                                                      
                                                            vi)
                                                         
                                                         
                                                            rekomendacijas dėl pažymėjimo, patvirtinimo, leidimo ar atskirojo leidimo išdavimo arba pratęsimo, išsamius duomenis apie nustatytus pažeidimus ir veiksmus, kurių organizacijos ėmėsi, kad būtų pašalinti tie pažeidimai, įskaitant pašalinimo datą, vykdymo užtikrinimo veiksmus ir pastabas;
                                                         
                                                      
                                                            vii)
                                                         
                                                         
                                                            kitos kompetentingos institucijos pagal 21.B.120 dalies d punktą, 21.B.221 dalies c punktą arba 21.B.431 dalies c punktą pateiktą vertinimo, audito ir patikrinimo ataskaitą;
                                                         
                                                      
                                                            viii)
                                                         
                                                         
                                                            visų organizacijos žinynų, vadovų ir jų pakeitimų kopijas;
                                                         
                                                      
                                                            ix)
                                                         
                                                         
                                                            visų kitų kompetentingos institucijos patvirtintų dokumentų kopijas;
                                                         
                                                      
                                          
                                                5.
                                             
                                             
                                                atitikties pareiškimus (EASA 52 forma, žr. VIII priedėlį) ir oficialius išleidimo pažymėjimus (EASA 1 forma, žr. I priedėlį), kuriuos ji patvirtino organizacijoms, gaminančioms gaminius, dalis ar prietaisus be gamybinės organizacijos patvirtinimo pažymėjimo pagal šio priedo A skirsnio F poskyrį.
                                             
                                          
                              
                                    b)
                                 
                                 
                                    Kompetentinga institucija į apskaitą įtraukia:
                                    
                                                1.
                                             
                                             
                                                alternatyvių atitikties užtikrinimo priemonių naudojimą patvirtinančius dokumentus;
                                             
                                          
                                                2.
                                             
                                             
                                                su sauga susijusią informaciją, laikydamasi 21.B.15 dalies, ir tolesnes priemones;
                                             
                                          
                                                3.
                                             
                                             
                                                apsaugos ir lankstumo nuostatų taikymą pagal Reglamento (ES) 2018/1139 70 straipsnį, 71 straipsnio 1 dalį ir 76 straipsnio 4 dalį.
                                             
                                          
                              
                                    c)
                                 
                                 
                                    Kompetentinga institucija tvarko visų savo išduotų pažymėjimų, patvirtinimų, leidimų ir atskirųjų leidimų sąrašą.
                                 
                              
                                    d)
                                 
                                 
                                    Visi a, b ir c punktuose nurodyti įrašai saugomi ne trumpiau kaip 5 metus, laikantis duomenų apsaugos įstatymų.
                                 
                              
                                    e)
                                 
                                 
                                    Visi a, b ir c punktuose nurodyti įrašai turi būti pateikti prašymą pateikusiai kitos valstybės narės kompetentingai institucijai ar Agentūrai.“;
                                 
                              
                  
                        12)
                     
                     
                        21.B.60 dalis išbraukiama;
                     
                  
                        13)
                     
                     
                        įrašoma 21.B.65 dalis:
                        „21.B.65   Galiojimo sustabdymas, apribojimas ir atšaukimas
                        
                        Kompetentinga institucija:
                        
                                    a)
                                 
                                 
                                    sustabdo pažymėjimo, patvirtinimo, skrydžio leidimo, leidimo ar atskirojo leidimo galiojimą, jei mano, kad dėl pagrįstų priežasčių tokie veiksmai yra būtini siekiant užkirsti kelią tikėtinai grėsmei orlaivio saugai;
                                 
                              
                                    b)
                                 
                                 
                                    sustabdo pažymėjimo, patvirtinimo, skrydžio leidimo, leidimo arba atskirojo leidimo galiojimą, jį atšaukia arba apriboja, jei tokių veiksmų reikia pagal 21.B.125, 21.B.225 arba 21.B.433 dalį;
                                 
                              
                                    c)
                                 
                                 
                                    sustabdo tinkamumo skraidyti pažymėjimo arba triukšmo pažymėjimo galiojimą arba jį atšaukia, jei įrodoma, kad nesilaikoma kai kurių 21.A.181 dalies a punkte arba 21.A.211 dalies a punkte nurodytų sąlygų;
                                 
                              
                                    d)
                                 
                                 
                                    visiškai arba iš dalies sustabdo pažymėjimo, patvirtinimo, skrydžio leidimo, leidimo arba atskirojo leidimo galiojimą arba apriboja jį, jei dėl nenumatytų aplinkybių, kurių kompetentinga institucija negali kontroliuoti, jos inspektoriai negali įvykdyti priežiūros pareigų per priežiūros planavimo ciklą.“;
                                 
                              
                  
                        14)
                     
                     
                        įrašoma 21.B.115 dalis:
                        „21.B.115   Atitikties užtikrinimo priemonės
                        
                        
                                    a)
                                 
                                 
                                    Agentūra parengia priimtinas atitikties užtikrinimo priemones (AMC), kuriomis remiantis gali būti įrodoma atitiktis Reglamentui (ES) 2018/1139 ir jo deleguotiesiems bei įgyvendinimo aktams.
                                 
                              
                                    b)
                                 
                                 
                                    Užtikrinant atitiktį šiam reglamentui gali būti taikomos alternatyvios atitikties užtikrinimo priemonės.
                                 
                              
                                    c)
                                 
                                 
                                    Kompetentingos institucijos informuoja Agentūrą apie visas alternatyvias atitikties užtikrinimo priemones, kurias, kad užtikrintų atitiktį šiam reglamentui, naudoja jų prižiūrimos organizacijos arba jos pačios.“;
                                 
                              
                  
                        15)
                     
                     
                        21.B.120 dalis pakeičiama taip:
                        „21.B.120   Pradinio sertifikavimo procedūra
                        
                        
                                    a)
                                 
                                 
                                    Gavusi paraišką išduoti atskirąjį leidimą, skirtą atskirų gaminių, dalių ir prietaisų atitikčiai įrodyti, kompetentinga institucija patikrina, ar pareiškėjas laikosi taikomų reikalavimų.
                                 
                              
                                    b)
                                 
                                 
                                    Kompetentinga institucija registruoja visus nustatytus pažeidimus, jų šalinimo veiksmus ir rekomendacijas dėl atskirojo leidimo išdavimo.
                                 
                              
                                    c)
                                 
                                 
                                    Kompetentinga institucija raštu patvirtina pareiškėjui visus patikrinimo metu nustatytus pažeidimus. Jei tai yra pradinis sertifikavimas, atskirasis leidimas išduodamas tik po to, kai organizacija kompetentingai institucijai įrodo, kad visi pažeidimai ištaisyti.
                                 
                              
                                    d)
                                 
                                 
                                    Įsitikinusi, kad pareiškėjas laikosi taikomų reikalavimų, kompetentinga institucija išduoda atskirąjį leidimą (EASA 65 forma, žr. XI priedėlį).
                                 
                              
                                    e)
                                 
                                 
                                    Atskirajame leidime nurodoma jo taikymo sritis, jo galiojimo pabaigos data ir, jeigu būtina, atitinkami apribojimai.
                                 
                              
                                    f)
                                 
                                 
                                    Atskirojo leidimo galiojimo trukmė negali būti ilgesnė nei 1 metai.“;
                                 
                              
                  
                        16)
                     
                     
                        21.B.125 dalis pakeičiama taip:
                        „21.B.125   Pažeidimai ir taisomieji veiksmai; pastabos
                        
                        
                                    a)
                                 
                                 
                                    Kompetentinga institucija įdiegia sistemą, kurią taikydama nagrinėja pažeidimų svarbą saugai.
                                 
                              
                                    b)
                                 
                                 
                                    Nustačiusi bet kokį reikšmingos neatitikties taikomiems Reglamento (ES) 2018/1139 ir jo deleguotųjų bei įgyvendinimo aktų reikalavimams, organizacijos procedūroms ir vadovams arba patvirtinimo ar atskirojo leidimo sąlygoms atvejį, dėl kurio mažėja sauga arba kyla didelis pavojus skrydžio saugai, kompetentinga institucija konstatuoja 1 lygio pažeidimą.
                                    Prie 1 lygio pažeidimų taip pat priskiriami šie atvejai:
                                    
                                                1.
                                             
                                             
                                                įprastomis darbo valandomis ir pateikus du raštiškus prašymus kompetentingai institucijai nesuteikiama 21.A.9 dalyje nurodyta prieiga prie organizacijos patalpų;
                                             
                                          
                                                2.
                                             
                                             
                                                atskirasis leidimas gaunamas arba jo galiojimas išlaikomas suklastojus pateiktus patvirtinamuosius dokumentus; ir
                                             
                                          
                                                3.
                                             
                                             
                                                įrodoma neteisėta veikla arba nesąžiningas atskirojo leidimo naudojimas;
                                             
                                          
                              
                                    c)
                                 
                                 
                                    Nustačiusi bet kokį neatitikties taikomiems Reglamento (ES) 2018/1139 ir jo deleguotųjų bei įgyvendinimo aktų reikalavimams, organizacijos procedūroms ir vadovams arba atskirojo leidimo sąlygoms atvejį, kuris nėra priskiriamas prie 1 lygio pažeidimų, kompetentinga institucija konstatuoja 2 lygio pažeidimą.
                                 
                              
                                    d)
                                 
                                 
                                    Kai pažeidimas nustatomas vykdant priežiūrą arba kitais būdais, kompetentinga institucija, nedarydama poveikio jokiems papildomiems Reglamente (ES) 2018/1139 ir jo deleguotuosiuose bei įgyvendinimo aktuose reikalaujamiems veiksmams, raštu praneša apie pažeidimą organizacijai ir paprašo imtis taisomųjų veiksmų nustatytai neatitikčiai pašalinti. Jei 1 lygio pažeidimas tiesiogiai susijęs su orlaiviu, kompetentinga institucija informuoja apie tai valstybės, kurioje registruotas orlaivis, kompetentingą instituciją.
                                    
                                                1.
                                             
                                             
                                                Nustačiusi 1 lygio pažeidimus, kompetentinga institucija nedelsdama imasi tinkamų veiksmų atitinkamos organizacijos veiklai uždrausti arba apriboti ir, jei taikoma, imasi veiksmų atskirajam leidimui atšaukti arba, atsižvelgiant į 1 lygio pažeidimo dydį, jį visą ar jo dalį apriboti arba sustabdyti jo viso ar jo dalies galiojimą tol, kol organizacija sėkmingai įgyvendins taisomuosius veiksmus.
                                             
                                          
                                                2.
                                             
                                             
                                                Nustačiusi 2 lygio pažeidimus, kompetentinga institucija:
                                                
                                                            i)
                                                         
                                                         
                                                            skiria organizacijai pažeidimo pobūdį atitinkantį taisomųjų veiksmų įgyvendinimo laikotarpį, kuris bet kuriuo atveju iš pradžių neviršija 3 mėnesių laikotarpio. Tas laikotarpis prasideda nuo rašytinio pranešimo organizacijai apie pažeidimą, kuriame reikalaujama imtis taisomųjų veiksmų nustatytai neatitikčiai ištaisyti, pateikimo dienos. Pasibaigus tam laikotarpiui ir priklausomai nuo pažeidimo pobūdžio, kompetentinga institucija šį 3 mėnesių laikotarpį gali pratęsti, jei su ja suderintas taisomųjų veiksmų planas;
                                                         
                                                      
                                                            ii)
                                                         
                                                         
                                                            įvertina organizacijos pasiūlytus taisomuosius veiksmus bei įgyvendinimo planą ir jiems pritaria, jei vertinime padaroma išvada, kad jų pakanka neatitikčiai ištaisyti;
                                                         
                                                      
                                                            iii)
                                                         
                                                         
                                                            jei organizacija nepateikia priimtino taisomųjų veiksmų plano arba nesiima taisomųjų veiksmų per kompetentingos institucijos priimtą arba pratęstą laikotarpį, pažeidimas perkvalifikuojamas į 1 lygio pažeidimą ir imamasi f punkto 1 papunkčio i dalyje nurodytų veiksmų.
                                                         
                                                      
                                          
                              
                                    e)
                                 
                                 
                                    Kompetentinga institucija gali teikti pastabas bet kuriuo iš šių atvejų, kuriais nereikia konstatuoti 1 arba 2 lygio pažeidimo:
                                    
                                                1.
                                             
                                             
                                                gaminio eksploatacinės savybės įvertintos kaip neveiksmingos;
                                             
                                          
                                                2.
                                             
                                             
                                                kai nustatoma, kad gaminys gali lemti neatitikties atsiradimą pagal b arba c punktus;
                                             
                                          
                                                3.
                                             
                                             
                                                kai pasiūlymai arba patobulinimai yra svarbūs bendriesiems organizacijos saugos rodikliams.
                                             
                                          Pagal šį punktą pateiktos pastabos raštu pranešamos organizacijai, o kompetentinga institucija jas užregistruoja.“;
                                 
                              
                  
                        17)
                     
                     
                        21.B.130, 21.B.145 ir 21.B.150 dalys išbraukiamos;
                     
                  
                        18)
                     
                     
                        įrašoma 21.B.215 dalis:
                        „21.B.215   Atitikties užtikrinimo priemonės
                        
                        
                                    a)
                                 
                                 
                                    Agentūra parengia priimtinas atitikties užtikrinimo priemones (AMC), kuriomis remiantis gali būti įrodoma atitiktis Reglamentui (ES) 2018/1139 ir jo deleguotiesiems bei įgyvendinimo aktams.
                                 
                              
                                    b)
                                 
                                 
                                    Užtikrinant atitiktį šiam reglamentui gali būti taikomos alternatyvios atitikties užtikrinimo priemonės.
                                 
                              
                                    c)
                                 
                                 
                                    Kompetentingos institucijos informuoja Agentūrą apie visas alternatyvias atitikties užtikrinimo priemones, kurias, kad užtikrintų atitiktį šiam reglamentui, naudoja jų prižiūrimos organizacijos arba jos pačios.“;
                                 
                              
                  
                        19)
                     
                     
                        21.B.220 dalis pakeičiama taip:
                        „21.B.220   Pradinio sertifikavimo procedūra
                        
                        
                                    a)
                                 
                                 
                                    Gavusi paraišką pirmą kartą išduoti gamybinės organizacijos patvirtinimo pažymėjimą, kompetentinga institucija tikrina pareiškėjo atitiktį taikomiems reikalavimams.
                                 
                              
                                    b)
                                 
                                 
                                    Siekiant įsitikinti, ar pareiškėjo atsakingas vadovas supranta savo vaidmenį ir atskaitomybę, pradinio sertifikavimo tikslais atliekamo tyrimo metu su juo bent kartą surengiamas susitikimas.
                                 
                              
                                    c)
                                 
                                 
                                    Kompetentinga institucija registruoja visus nustatytus pažeidimus, jų šalinimo veiksmus ir rekomendacijas dėl gamybinės organizacijos patvirtinimo pažymėjimo išdavimo.
                                 
                              
                                    d)
                                 
                                 
                                    Kompetentinga institucija raštu patvirtina pareiškėjui visus patikrinimo metu nustatytus pažeidimus. Jei tai yra pradinis sertifikavimas, pažymėjimas išduodamas tik po to, kai organizacija kompetentingai institucijai įrodo, kad visi pažeidimai ištaisyti.
                                 
                              
                                    e)
                                 
                                 
                                    Įsitikinusi, kad pareiškėjas laikosi taikomų reikalavimų, kompetentinga institucija išduoda gamybinės organizacijos patvirtinimo pažymėjimą (EASA 55 forma, žr. X priedėlį).
                                 
                              
                                    f)
                                 
                                 
                                    Agentūros nustatytu būdu EASA 55 formoje nurodomas pažymėjimo numeris.
                                 
                              
                                    g)
                                 
                                 
                                    Pažymėjimas išduodamas neribotam laikui. Teisės ir veiklos, kurią organizacija yra patvirtinta vykdyti, sritis, įskaitant visus apribojimus (jei taikomi), nurodomos prie pažymėjimo pridėtose patvirtinimo sąlygose.“;
                                 
                              
                  
                        20)
                     
                     
                        įrašomos 21.B.221 ir 21.B.222 dalys:
                        „21.B.221   Priežiūros principai
                        
                        
                                    a)
                                 
                                 
                                    Kompetentinga institucija tikrina:
                                    
                                                1.
                                             
                                             
                                                reikalavimų, taikomų organizacijoms, laikymąsi prieš išduodama gamybinės organizacijos patvirtinimo pažymėjimą;
                                             
                                          
                                                2.
                                             
                                             
                                                nuolatinę jos sertifikuotų organizacijų atitiktį taikomiems reikalavimams;
                                             
                                          
                                                3.
                                             
                                             
                                                tinkamų saugos priemonių, kurių imtis pagal 21.B.20 dalies c ir d punktus įpareigojo kompetentinga institucija, įgyvendinimą.
                                             
                                          
                              
                                    b)
                                 
                                 
                                    Atliekant šį tikrinimą:
                                    
                                                1.
                                             
                                             
                                                naudojamasi dokumentais, kurie specialiai parengti siekiant už priežiūrą atsakingiems darbuotojams pateikti jiems paskirtų funkcijų vykdymo rekomendacijas;
                                             
                                          
                                                2.
                                             
                                             
                                                susijusioms organizacijoms pateikiami priežiūros veiklos rezultatai;
                                             
                                          
                                                3.
                                             
                                             
                                                remiamasi vertinimais, auditu ir patikrinimais, taip pat prireikus patikrinimais be įspėjimo;
                                             
                                          
                                                4.
                                             
                                             
                                                kompetentingai institucijai teikiami įrodymai, kurie būtini, jei prireikia imtis tolesnių veiksmų, įskaitant 21.B.225 dalyse numatytas priemones.
                                             
                                          
                              
                                    c)
                                 
                                 
                                    Kompetentinga institucija nustato priežiūros taikymo sritį, nurodytą a ir b punktuose, remdamasi ankstesnės priežiūros veiklos rezultatais ir saugos prioritetais.
                                 
                              
                                    d)
                                 
                                 
                                    Jei organizacijos patalpos yra keliose valstybėse, 21.1 dalyje apibrėžta kompetentinga institucija gali susitarti, kad priežiūros užduotis atliktų valstybės (-ių) narės (-ių), kurioje (-iose) yra tos patalpos, kompetentinga (-os) institucija (-os) arba Agentūra, jei patalpos yra už teritorijos, už kurią valstybės narės atsako pagal Čikagos konvenciją, ribų. Visos organizacijos, kurioms taikomas toks susitarimas, informuojamos apie jo sudarymą ir taikymo sritį.
                                 
                              
                                    e)
                                 
                                 
                                    Bet kokios priežiūros veiklos, kuri vykdoma patalpose, esančiose kitoje valstybėje narėje nei ta, kurioje yra pagrindinė organizacijos verslo vieta, atveju 21.1 dalyje apibrėžta kompetentinga institucija, prieš atlikdama bet kokį patalpų auditą ar patikrinimą vietoje, informuoja tos valstybės narės kompetentingą instituciją.
                                 
                              
                                    f)
                                 
                                 
                                    Kompetentinga institucija renka ir tvarko visą informaciją, kuri laikoma būtina priežiūros veiklai vykdyti.
                                 
                              21.B.222   Priežiūros programa
                        
                        
                                    a)
                                 
                                 
                                    Kompetentinga institucija parengia ir taiko priežiūros programą, apimančią pagal 21.B.221 dalies a punktą reikalaujamą priežiūros veiklą.
                                 
                              
                                    b)
                                 
                                 
                                    Rengiant priežiūros programą atsižvelgiama į specifinį organizacijos pobūdį, jos veiklos sudėtingumą, ankstesnės sertifikavimo ir (arba) priežiūros veiklos rezultatus ir ji grindžiama susijusios rizikos vertinimu. Į kiekvieną priežiūros planavimo ciklą įtraukiami:
                                    
                                                1.
                                             
                                             
                                                vertinimai, auditas ir patikrinimai, įskaitant, kai tinkama:
                                                
                                                            i)
                                                         
                                                         
                                                            valdymo sistemos vertinimai ir proceso auditas;
                                                         
                                                      
                                                            ii)
                                                         
                                                         
                                                            produkto auditas, per kurį tikrinama atitinkama gaminių, dalių ir prietaisų, kurie patenka į organizacijos veiklos sritį, imtis;
                                                         
                                                      
                                                            iii)
                                                         
                                                         
                                                            atlikto darbo imties sudarymas ir
                                                         
                                                      
                                                            iv)
                                                         
                                                         
                                                            patikrinimai be įspėjimo;
                                                         
                                                      
                                          
                                                2.
                                             
                                             
                                                atsakingo vadovo ir kompetentingos institucijos susitikimai, kuriais siekiama abi šalis informuoti visais svarbiais klausimais.
                                             
                                          
                              
                                    c)
                                 
                                 
                                    Priežiūros planavimo ciklas neturi viršyti 24 mėnesių.
                                 
                              
                                    d)
                                 
                                 
                                    Nepaisant c punkto, priežiūros planavimo ciklą galima pratęsti iki 36 mėnesių, jei kompetentinga institucija nustatė, kad per praėjusius 24 mėnesius:
                                    
                                                1.
                                             
                                             
                                                organizacija įrodė, kad gali veiksmingai nustatyti aviacijos saugos pavojus ir valdyti su jais susijusią riziką;
                                             
                                          
                                                2.
                                             
                                             
                                                organizacija nuolat įrodė atitiktį 21.A.147 ir 21.A.148 dalims ir visapusiškai kontroliuoja visus gamybos valdymo sistemos pakeitimus;
                                             
                                          
                                                3.
                                             
                                             
                                                nenustatyta 1 lygio pažeidimų;
                                             
                                          
                                                4.
                                             
                                             
                                                visi taisomieji veiksmai įgyvendinti per kompetentingos institucijos nustatytą arba pratęstą laikotarpį, kaip nustatyta 21.B.225 dalyje.
                                             
                                          Nepaisant c punkto, priežiūros planavimo ciklo trukmė gali būti papildomai pratęsta iki daugiausia 48 mėnesių, jei, be 1–4 punktuose nurodytų sąlygų, organizacija nustatė, o kompetentinga organizacija patvirtino veiksmingą nuolatinę pranešimų teikimo kompetentingai institucijai apie pačios organizacijos saugos rodiklius ir reglamentavimo reikalavimų laikymąsi sistemą.
                                 
                              
                                    e)
                                 
                                 
                                    Priežiūros planavimo ciklą galima sutrumpinti, jei yra įrodymų, kad pablogėjo organizacijos saugos rodikliai.
                                 
                              
                                    f)
                                 
                                 
                                    Priežiūros programoje nurodomos būsimų ir jau atliktų vertinimų, audito, patikrinimų ir susitikimų datos.
                                 
                              
                                    g)
                                 
                                 
                                    Pasibaigus kiekvienam priežiūros planavimo ciklui, kompetentinga institucija pateikia rekomendacinį pranešimą dėl patvirtinimo pratęsimo, kuriame atsižvelgiama į priežiūros rezultatus.“;
                                 
                              
                  
                        21)
                     
                     
                        21.B.225 dalis pakeičiama taip:
                        „21.B.225   Pažeidimai ir taisomieji veiksmai; pastabos
                        
                        
                                    a)
                                 
                                 
                                    Kompetentinga institucija įdiegia sistemą, kurią taikydama nagrinėja pažeidimų svarbą saugai.
                                 
                              
                                    b)
                                 
                                 
                                    Nustačiusi bet kokį reikšmingos neatitikties taikomiems Reglamento (ES) 2018/1139 ir jo deleguotųjų bei įgyvendinimo aktų reikalavimams, organizacijos procedūroms ir vadovams arba pažymėjimui, įskaitant patvirtinimo sąlygas, atvejį, dėl kurio mažėja sauga arba kyla didelis pavojus skrydžių saugai, kompetentinga institucija konstatuoja 1 lygio pažeidimą.
                                    1 lygio pažeidimais laikomi, pavyzdžiui, šie pažeidimai:
                                    
                                                1.
                                             
                                             
                                                įprastomis darbo valandomis ir pateikus du raštiškus prašymus kompetentingai institucijai nesuteikiama 21.A.9 dalyje nurodyta prieiga prie organizacijos patalpų;
                                             
                                          
                                                2.
                                             
                                             
                                                gamybinės organizacijos patvirtinimo pažymėjimas gaunamas arba jo galiojimas išlaikomas suklastojus pateiktus patvirtinamuosius dokumentus;
                                             
                                          
                                                3.
                                             
                                             
                                                įrodoma neteisėta veikla arba nesąžiningas gamybinės organizacijos patvirtinimo pažymėjimo naudojimas; ir
                                             
                                          
                                                4.
                                             
                                             
                                                nepaskiriamas atsakingas vadovas pagal 21.A.245 dalies a punktą.
                                             
                                          
                              
                                    c)
                                 
                                 
                                    Nustačiusi bet kokį neatitikties taikomiems Reglamento (ES) 2018/1139 ir jo deleguotųjų bei įgyvendinimo aktų reikalavimams, organizacijos procedūroms ir vadovams arba pažymėjimui, įskaitant patvirtinimo sąlygas, atvejį, kuris nėra priskiriamas prie 1 lygio pažeidimų, kompetentinga institucija konstatuoja 2 lygio pažeidimą.
                                 
                              
                                    d)
                                 
                                 
                                    Kai pažeidimas nustatomas vykdant priežiūrą arba kitais būdais, kompetentinga institucija, nedarydama poveikio jokiems papildomiems Reglamente (ES) 2018/1139 ir jo deleguotuosiuose bei įgyvendinimo aktuose reikalaujamiems veiksmams, raštu praneša apie pažeidimą organizacijai ir paprašo imtis taisomųjų veiksmų nustatytai neatitikčiai pašalinti. Jei 1 lygio pažeidimas tiesiogiai susijęs su orlaiviu, kompetentinga institucija informuoja apie tai valstybės, kurioje registruotas orlaivis, kompetentingą instituciją.
                                    
                                                1.
                                             
                                             
                                                Nustačiusi 1 lygio pažeidimus, kompetentinga institucija nedelsdama imasi tinkamų veiksmų atitinkamos organizacijos veiklai uždrausti arba apriboti ir, jei taikoma, imasi veiksmų gamybinės organizacijos patvirtinimo pažymėjimui atšaukti arba, atsižvelgiant į 1 lygio pažeidimo dydį, jį visą ar jo dalį apriboti arba sustabdyti jo viso ar jo dalies galiojimą tol, kol organizacija sėkmingai įgyvendins taisomuosius veiksmus.
                                             
                                          
                                                2.
                                             
                                             
                                                Nustačiusi 2 lygio pažeidimus, kompetentinga institucija:
                                                
                                                            i)
                                                         
                                                         
                                                            skiria organizacijai pažeidimo pobūdį atitinkantį taisomųjų veiksmų įgyvendinimo laikotarpį, kuris bet kuriuo atveju iš pradžių neviršija 3 mėnesių laikotarpio. Tas laikotarpis prasideda nuo rašytinio pranešimo organizacijai apie pažeidimą, kuriame reikalaujama imtis taisomųjų veiksmų nustatytai neatitikčiai ištaisyti, pateikimo dienos. Pasibaigus šiam laikotarpiui ir priklausomai nuo pažeidimo pobūdžio, kompetentinga institucija šį 3 mėnesių laikotarpį gali pratęsti, jei su ja suderintas taisomųjų veiksmų planas;
                                                         
                                                      
                                                            ii)
                                                         
                                                         
                                                            įvertina organizacijos pasiūlytus taisomųjų veiksmų bei įgyvendinimo planą ir jiems pritaria, jei vertinime padaroma išvada, kad jų pakanka neatitikčiai ištaisyti;
                                                         
                                                      
                                                            iii)
                                                         
                                                         
                                                            jei organizacija nepateikia priimtino taisomųjų veiksmų plano arba nesiima taisomųjų veiksmų per kompetentingos institucijos priimtą arba pratęstą laikotarpį, pažeidimas perkvalifikuojamas į 1 lygio pažeidimą ir imamasi d punkto 1 papunktyje nurodytų veiksmų.
                                                         
                                                      
                                          
                              
                                    e)
                                 
                                 
                                    Kompetentinga institucija gali teikti pastabas bet kuriuo iš šių atvejų, kuriais nereikia konstatuoti 1 arba 2 lygio pažeidimo:
                                    
                                                1.
                                             
                                             
                                                gaminio eksploatacinės savybės įvertintos kaip neveiksmingos; arba
                                             
                                          
                                                2.
                                             
                                             
                                                kai nustatoma, kad gaminys gali lemti neatitikties atsiradimą pagal b arba c punktus; arba
                                             
                                          
                                                3.
                                             
                                             
                                                kai pasiūlymai arba patobulinimai yra svarbūs bendriesiems organizacijos saugos rodikliams.
                                             
                                          Pagal šį punktą pateiktos pastabos raštu pranešamos organizacijai, o kompetentinga institucija jas užregistruoja.“;
                                 
                              
                  
                        22)
                     
                     
                        21.B.230 ir 21.B.235 dalys išbraukiamos;
                     
                  
                        23)
                     
                     
                        21.B.240 dalis pakeičiama taip:
                        „21.B.240   Gamybos valdymo sistemos pakeitimai
                        
                        
                                    a)
                                 
                                 
                                    Gavusi paraišką dėl gamybos valdymo sistemos esminio pakeitimo, kompetentinga institucija, prieš suteikdama patvirtinimą, tikrina organizacijos atitiktį taikomiems šio priedo reikalavimams.
                                 
                              
                                    b)
                                 
                                 
                                    Kompetentinga institucija nustato sąlygas, kuriomis organizacija gali veikti, kol vertinamas pakeitimas, nebent kompetentinga institucija nustato, kad reikia sustabdyti gamybinės organizacijos patvirtinimo pažymėjimo galiojimą.
                                 
                              
                                    c)
                                 
                                 
                                    Įsitikinusi, kad organizacija atitinka taikomus reikalavimus, kompetentinga institucija patvirtina pakeitimą.
                                 
                              
                                    d)
                                 
                                 
                                    Jei organizacija įgyvendina gamybos valdymo sistemos esminį pakeitimą negavusi c punkte nurodyto kompetentingos institucijos patvirtinimo, kompetentinga institucija, nedarydama poveikio jokioms papildomoms vykdymo užtikrinimo priemonėms, apsvarsto būtinybę sustabdyti organizacijos pažymėjimo galiojimą, jį apriboti arba atšaukti.
                                 
                              
                                    e)
                                 
                                 
                                    Jei gamybos valdymo sistemos pakeitimai yra neesminiai, kompetentinga institucija įtraukia tokių pakeitimų peržiūrą į savo nuolatinę priežiūrą pagal 21.B.221 dalyje nustatytus principus. Nustačiusi neatitiktį, kompetentinga institucija apie tai praneša organizacijai, paprašo atlikti tolesnius pakeitimus ir imasi veiksmų pagal 21.B.225 dalį.“;
                                 
                              
                  
                        24)
                     
                     
                        21.B.245 ir 21.B.260 dalys išbraukiamos;
                     
                  
                        25)
                     
                     
                        21.B.325 dalies pavadinimas pakeičiamas taip:
                        „21.B.325   Tinkamumo skraidyti pažymėjimo išdavimas“
                        
                     
                  
                        26)
                     
                     
                        21.B.330 ir 21.B.345 dalys išbraukiamos;
                     
                  
                        27)
                     
                     
                        21.B.525 dalies pavadinimas pakeičiamas taip:
                        „21.B.525   Skrydžio leidimo išdavimas“;
                        
                     
                  
                        28)
                     
                     
                        21.B.530 ir 21.B.545 dalys išbraukiamos.
                     
                  
      
      
         
            II PRIEDAS
            Reglamento (ES) Nr. 748/2012 I priedo 21 dalis iš dalies keičiamas taip:
            
                        1)
                     
                     
                        21.B.325 dalies c punktas pakeičiamas taip:
                        
                                    „c)
                                 
                                 
                                    Naujam orlaiviui ir valstybės, kuri nėra valstybė narė, kilmės naudotam orlaiviui registravimo valstybės narės kompetentinga institucija, be atitinkamo tinkamumo skraidyti pažymėjimo, nurodyto a arba b punkte, išduoda:
                                    
                                                1.
                                             
                                             
                                                orlaiviui, kuriam taikomas Komisijos reglamento (ES) Nr. 1321/2014 I priedas (M dalis), – pirminį tinkamumo skraidyti patikros pažymėjimą (EASA 15a forma, II priedėlis);
                                             
                                          
                                                2.
                                             
                                             
                                                naujam orlaiviui, kuriam taikomas Komisijos reglamento (ES) Nr. 1321/2014 Vb priedas (ML dalis), – pirminį tinkamumo skraidyti patikros pažymėjimą (EASA 15c forma, II priedėlis);
                                             
                                          
                                                3.
                                             
                                             
                                                valstybės, kuri nėra valstybė narė, kilmės naudotam orlaiviui, kuriam taikomas Komisijos reglamento (ES) Nr. 1321/2014 Vb priedas (ML dalis), – pirminį tinkamumo skraidyti patikros pažymėjimą (EASA 15c forma, II priedėlis), jei kompetentinga institucija atliko tinkamumo skraidyti patikrą.“